Nafarroako Parlamentuko Mahaiak, 2020ko maiatzaren 18an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Marta Álvarez Alonso andreak aurkezturiko galdera, zahar-etxeetan eta desgaituen egoitzetan kutsatutako eta hildako pertsonen datuei buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2020ko maiatzaren 18an

Lehendakaria: Unai Hualde Iglesias

GALDERAREN TESTUA

Nafarroako Gorteetako kide den eta Navarra Suma talde parlamentarioari atxikita dagoen Marta Álvarez Alonso andreak, Legebiltzarreko Erregelamenduko 188. artikuluan eta hurrengoetan ezarritakoaren babesean, galdera hau aurkezten du, idatziz erantzun dakion:

Eskubide Sozialetako Departamentuak aldizka ematen ditu zahar-etxeetan eta desgaituen zentroetan kutsatutako eta hildako pertsonei buruzko datuak. Apirilaren 6az geroztik, hildakoei dagokienez, honela eman ohi dira datuak: hildakoak, guztira; Covid-19a baieztatuta hildakoak, eta hildako sintomadunak.

Zahar-etxeetako datuei erreparatuta, apirilaren 6an 214 hildako zeuden guztira; horietako 41 Covid-19a baieztatuta hil ziren, eta 71, berriz, sintomekin.

Apirilaren 8an, 316 hildako zeuden: 71 Covid-19a baieztatuta, eta 143 sintomekin.

Apirilaren 13an, 419 hildako zeuden: 127 Covid-19a baieztatuta, eta 156 sintomekin.

Apirilaren 14an, 457 hildako; 138 Covid-19a baieztatuta, eta 155 sintomekin. Bitxia bada ere, bezperan baino hildako bat gutxiago.

Apirilaren 21ean, 512 hildako zeuden: 182 Covid-19a baieztatuta, eta 181 sintomekin.

Apirilaren 28an, 563 hildako; 215 Covid-19a baieztatuta, eta, berriz ere, pertsona bat gutxiago sintomekin: 180.

Maiatzaren 6an, 597 hildako zeuden: 239 Covid-19a baieztatuta, eta 171 –gutxiago, beraz– sintomekin.

Maiatzaren 12an, azkenik, 621 hildako zeuden: 254 Covid-19a baieztatuta, eta 168 –gutxiago, berriro ere– sintomekin.

Horri buruz, parlamentari honek hauxe jakin nahi du:

Zahar-etxeetan zergatik jaitsi da egunetik egunera sintomekin hil diren pertsonen kopurua?

Iruñean, 2020ko maiatzaren 12an

Foru parlamentaria: Marta Álvarez Alonso